Filmat ta’ żewġ qassisin Amerikani li qegħdin jistudjaw f’Ruma nxtered mal-erbat irjieħ tad-dinja. L-ewwel darba li l-qassisin Dun David Rider ta’ 29 sena minn Hyde Park, New York u Dun John Gibson ta’ 28 sena minn Milwaukee, ġibdu l-għajn pubbliku kien f’April li għadda meta ġew iffilmjati jagħtu wirja ta’ żfin simili waqt attività għall-karità fil-kulleġġ tas-seminaristi fil-Vatikan. Dun Rider ġibed is-simpatija tal-udjenza li kellu quddiemu permezz tat-tap-dance, iżda malajr daħal fl-istorja Dun Gibson li kkompetielu bil-ħeffa li għandu taż-żifna Irlandiża. It-tnejn li huma ħallew b’ħalqhom miftuħ lil kull min kellhom quddiemhom għall-bravura tagħhom. Il-filmat miġbud minn ġurnalisti jagħlaq biż-żewġ qassisin jiżfnu flimkien f’sinkronija kbira bl-udjenza quddiemhom tinfexx f’ċapċip kbir u bi standing ovation.